 NA RICHARD MAOSI MSIMU wa uhamaji wa nyumbu ukiwa sasa umenoga, watalii na wageni wengine wamefurika katika mbuga ya wanyamapori ya Maasai Mara, wanawake wa familia zao wameingiwa na wasiwasi huenda vibiriti ngoma wakateka na kuchukua waume wao. Hii ni kwa sababu shughuli zimeongezeka katika Kaunti ya Narok na vidosho wanaonekana wamejikwatua kwelikweli. Biashara zimenoga, mikahawa imejaa na njia zinazoelekea au kutokea mbuga ya wanyama ya Maasai Mara hazipitiki. Vidosho wamepiga kambi Sekenani, Nkoilalek, Keekorok, Oloolaimutiek kusaka mawindo na waliowaona wanasema wanatumia mbinu mbalimbali kuwania wateja huku wengine wakiwa na njama ya kuwaibia watalii kwa kuwatilia ‘mchele’ katika vinywaji. Kwa upande mwingine akina mama wanahofia huenda waume wao wakapotelea kwenye mikahawa ndani au nje ya Mbuga ya Wanyama ya Maasai Mara kwa kisingizio cha kushuhudia safari za  nyumbu. “Mnamo Agosti wengi wao walivuna ngano na hawawezi kuambilika hata ukitumia miujiza gani kwa sababu pesa zimejaa mfukoni na sioni kama wanaweza kutulia nyumbani,” anasema Mercy Milanoi ambaye ni muuzaji wa shanga katika lango la Sekenani viungani mwa mbuga ya Maasai Mara. Anasema wakati kama huu wengi wao huwa wamezima simu kwani hawataki kupata usumbufu kutoka kwa familia zao ambazo zimesalia vijijini. Hata hivyo, shughuli mjini Narok zinaendelea kama kawaida wakati wageni wengi wamehamia katika Mbuga ya Wanyama ya Maasai Mara au maeneo yanayozunguka mbuga hiyo inayopatikana takriban kilomita 80 kutoka mjini. Aidha baadhi ya wageni wamelazimika kutafuta vyumba vya malazi nje ya mbuga kutokana na idadi kubwa ya watalii ambao wanaendelea kumiminika mbugani. Kwa sasa wanyamapori hawa wanahamia Kenya wakitokea mbuga ya Serengeti nchini Tanzania. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  